b'\n_START_ARTICLE_\nAdiantum\n_START_SECTION_\nLevik\n_START_PARAGRAPH_\nAdiantumi liike on \xc3\xbcle 200, enamik troopikas ja l\xc3\xa4histroopikas. Nad kasvavad troopikas ja l\xc3\xa4histroopikas, peamiselt Andides, Ida-Aasias (Hiinas leidub neid 40 liiki) ja Uus-Meremaal (10 liiki)._NEWLINE_Juusadiantum kasvab L\xc3\xb5una- ja L\xc3\xa4\xc3\xa4ne-Euroopas looduslikult. See on vastupidav ilutaim, mis sobib ka niiskesse jahedasse ruumi._NEWLINE_Adiantumid eelistavad kasvada varjus. Nad kasvavad vee l\xc3\xa4hedal ja kaljudel, m\xc3\xb5ned adiantumid on epif\xc3\xbc\xc3\xbcdid.\n_START_SECTION_\nV\xc3\xa4limus\n_START_PARAGRAPH_\nAdiantumi vars on l\xc3\xbchike v\xc3\xb5i pikk, roomav kuni poolp\xc3\xbcstine ja harunenud._NEWLINE_Lehed on suured, helerohelised ja tugevalt l\xc3\xb5hestunud, moodustades lehviku \xc3\xa4raspidimunajatest, trapetsikujulistest v\xc3\xb5i kiiljatest leheosadest. Leherootsud on pikad ja l\xc3\xa4ikivad, v\xc3\xa4rvilt tumedad, vahel isegi mustad. Lehelaba on sulgjagune, liht- kuni viielisulgjas. Steriilsed lehed on kujult sageli teistsugused kui fertiilsed lehed. Leheseis on vahelduv v\xc3\xb5i vastastikune._NEWLINE_Adiantumi eoskuhjad on \xc3\xbcmarad v\xc3\xb5i piklikud. Tavaliselt paiknevad nad sulglehekese serva l\xc3\xa4hedal. Adiantumitele on iseloomulik eoskuhjasid kattev p\xc3\xb6\xc3\xb6rdunud leheserv._NEWLINE_Adiantumite risoom on l\xc3\xbchike. Risoom on kaetud tuhmide pruunide v\xc3\xb5i mustade soomustega.\n_START_SECTION_\nKoostis\n_START_PARAGRAPH_\nAdiantumi lehed sisaldavad triterpenoide, flavonoide, lipiide, steroide, fenoolkarbon\xc3\xbc\xc3\xbclhappeid ja nende derivaate, proantots\xc3\xbcanidiine ja eeterlikke \xc3\xb5lisid.\n_START_SECTION_\nKasvatamine\n_START_PARAGRAPH_\nPaljusid adiantumeid kasvatatakse toataimena v\xc3\xb5i l\xc3\xb5ikelillena. Eestis on toataimena tuntud karvane, kaunis, talbjas, saba-, varvas- ja \xc3\xb5rn adiantum._NEWLINE_Eesti avamaal saab looduslikult kasvatada himaalaja adiantumit. K\xc3\xb5ige k\xc3\xbclmakindlamad adiantumid on aleuudi ja varvas-adiantum, mis on omavahel nii l\xc3\xa4hedalt sugulased, et neid peetakse sama liigi alamliikideks.'